
Фышт бгы лъабжьэм
Адыгей. Республикэм и Iэтащхьэм и къалэнхэр зыгъэзащIэ КъумпIыл Мурат щIалэгъуалэм ящIыгъуу Фышт бгымкIэ зекIуэ щыIащ.
Адыгейм и Iэтащхьэм мурад ищIащ республикэм и унафэщIхэр щIалэгъуалэм хабзэ хъуауэ зэрахуэзэм пищэну икIи, ЩIыуэпсым и илъэсу зэрыщытым тригъащIэу, абы махуищкIэ екIуэкIыну зекIуэр шыщхьэуIум и 25-м иришэжьащ.
Республикэм и муниципалитет псоми щыщ цIыхуи 180-рэ, я Iэтащхьэхэр ящIыгъуу, «Фышт» хэщIапIэм деж щызэхуэсащ. ЩIалэгъуалэр щIыналъэм и Iэтащхьэм епсэлъащ зыгъэпIейтей Iуэхухэм ятеухуауэ, тепсэлъыхьащ Адыгейм и зыужьыныгъэм, щIалэгъуалэм къыхалъхьэ жэрдэмхэм. Республикэм и Iэтащхьэм а зэхуэсым хэтхэм я упщIэхэм жэуап яритащ, экономикэ, социальнэ Iуэхухэм къытеувыIащ, щIалэгъуалэр IэнатIэкIэ къызэгъэпэщыным теухуауэ ирагъэкIуэкI лэжьыгъэм тепсэлъыхьащ.
КъумпIыл Мурат жиIащ Iуэху зэмылIэужьыгъуэхэр зэфIэхыным бгъэдыхьэкIэщIэ къыхуэгъуэтыным щIыналъэр зэрыхуэныкъуэр. Къыхигъэщащ апхуэдэ жэрдэмхэр къыхэзылъхьэ, ахэр и кIэм нэзыгъэсыфын IэщIагъэлI ныбжьыщIэхэм республикэм и унафэщIхэм гулъытэ зэрыхуащIынур. Чэнджэщ яритащ зыхуагъэувыжа мурадхэр зыIэрагъэхьэным ерыщу хущIэкъуну икIи ехъулIэныгъэхэр яIэну зэригуапэри яжриIащ.
Мы Iуэхур ягъэдэхащ адыгэ джэгумрэ Адыгейм и «Налмэс» цIыхубэ къэфакIуэ ансамблымрэ.
КъыкIэлъыкIуэ махуэм ахэр дэкIуеящ Фышт мылылъэ цIыкIум икIи Хэку зауэшхуэм хэкIуэда зауэлI-хэм я фэеплъ Iуэху ирагъэкIуэкIащ.
Мэзкуу щызэIуощIэ
Къэрэшей-Шэрджэс. Республикэм и Iэтащхьэ Темрезов Рашид мэрем кIуам Москва щыIущIащ Урысей Федерацэм и Правительствэм и УнафэщIым и къуэдзэ Хлопонин Александр.
Ахэр тепсэлъыхьащ Хлопонин Александр и нэIэ зытет Iуэху зыбжанэм, щIыналъэм и социально-экономикэ зыужьыныгъэм теухуахэри хыхьэу. Апхуэдэуи къытеувыIащ республикэм и егъэджэныгъэ IэнатIэхэр гъэ еджэгъуэщIэм зэрыхуэхьэзырым.
КъШР-м и Iэтащхьэм Хлопонин Александр фIыщIэ хуищIащ республикэм гулъытэ къызэрыхуищIым, лъахэм щыпсэухэм я псэукIэр егъэфIэкIуэным, экономикэм зегъэужьыным теухуа Iуэхухэр зэфIэхынымкIэ къадэIэпыкъуну сыт щыгъуи зэрыхьэзырым папщIэ.
Сату зэпыщIэныгъэм зрагъэубгъуну я мурадщ
Абхъаз. Республикэм и лIыкIуэхэр Сирием зэрыщыIам кърикIуахэм щытепсэлъыхьащ Абхъазым НэгъуэщI къэрал IуэхухэмкIэ и министерствэм щекIуэкIа пресс-конференцым. Абхъазым и лIы- кIуэхэр хэтащ Дамасск щекIуэкIа дунейпсо жармыкIэм.
МИД-м и Iэтащхьэ Кове Даур тепсэлъыхьащ Сирием и правительствэм хэт зыбжанэм зэрахуэзам. «Дэ дытепсэлъыхьащ лъэныкъуитIыр зэрызэдэлэжьэнум теухуауэ тхузэфIэкIынухэм. Сирием къигъэлъэгъуащ ди республикэм къыдэлэжьэну зэрыхуейр. Абы зауэ щекIуэкIми, къэра-лым и промышленностми мэкъумэш IэнатIэми заужь икIи нэгъуэщI къэралхэм сату ядищIыным хущIокъу. Дэ Сирием и правительствэм и лIыкIуэхэр къедгъэблэгъащи, абыхэм дапоплъэ. Гагулия Геннадий, Абхъазым и сату-промышленнэ палатэ ар зи президентым и лэжьыгъэм я фIыгъэкIэ, Дамасск щекIуэкIа дунейпсо жармыкIэм дыкъыщыхэщащи, фIыщIэшхуэ яхудощI. Абы дызэрыщыIа махуэхэм ди павильоным сыт щыгъуи гулъытэ къыхуащIащ прессэми жармыкIэм къекIуэлIахэми», — жиIащ Кове Даур.
УЭРДОКЪУЭ Женя.
